Komisjoni teatis liikmesriikidele

Mitut valdkonda hõlmav raamprogramm piirkondliku abi andmiseks ulatuslikele investeerimisprojektidele

Sünteeskiutööstusele antava abi eeskirjad

Ühenduse mootorsõidukitööstusele antavat riigiabi käsitlev raamprogramm

(2001/C 368/03)

(EMPs kohaldatav tekst)

Praegune mitut valdkonda hõlmav raamprogramm piirkondliku abi andmise kohta ulatuslikele investeerimisprojektidele võeti vastu 1997. aastal ja jõustus 1. septembril 1998 esialgu katseliselt kolmeks aastaks. Komisjon peab enne katseperioodi lõppu põhjalikult läbi vaatama raamprogrammi kasulikkuse ja ulatuse, käsitledes muu hulgas selle uuendamise, muutmise või tühistamise vajadust. 2001. aasta juulis pikendati selle kehtivusaega 31. detsembrini 2001, et võimaldada komisjonil läbivaatamine lõpule viia.

Sünteeskiutööstusele antava abi eeskirjad jõustusid 1. aprillil 1996 kolmeks aastaks. Nende kehtivusaega pikendati 31. detsembrini 2001, et võimaldada komisjonil hinnata seoses mitut valdkonda hõlmava raamprogrammi läbivaatamisega, kes sünteeskiutööstust hõlmav raamprogramm on veel vajalik või mitte.

1989. aastal võttis komisjon kasutusele ühenduse mootorsõidukitööstusele antavat riigiabi käsitleva raamprogrammi. Selle kehtivusaega pikendati 31. detsembrini 2001, et võimaldada komisjonil hinnata seoses mitut valdkonda hõlmava raamprogrammi läbivaatamisega, kes mootorsõidukitööstusele antavat riigiabi hõlmav raamprogramm on veel vajalik või mitte.

Esimene mitmepoolne kohtumine komisjoni teenistuste ja liikmesriikide ekspertide vahel toimus 13. juulil 2001, kus arutati esialgset mitut valdkonda hõlmava raamprogrammi kasulikkust ja ulatust käsitlevat läbivaatamist ja uuriti edasisi võimalusi. Järgmine mitmepoolne kohtumine toimub 13. novembril 2001, kus arutatakse uut mitut valdkonda hõlmava raamprogrammi eelnõu.

Vahepeal on vaja pikendada praeguse ulatuslikele investeerimisprojektidele piirkondliku abi andmist käsitleva mitut valdkonda hõlmava raamprogrammi kehtivusaega, sünteeskiutööstusele antava abi eeskirjade kehtivusaega ja ühenduse mootorsõidukitööstusele riigiabi andmist käsitleva praegu kehtiva raamprogrammi kehtivusaega 31. detsembrini 2002, et võimaldada nõuetekohaselt konsulteerida liikmesriikidega, säilitades samal ajal range abiandmise korra.

12. oktoobri 2001. aasta kirjaga teavitati teie valitsust, et komisjon kavatseb pikendada ulatuslikele investeerimisprojektidele piirkondliku abi andmist käsitleva mitut valdkonda hõlmava raamprogrammi kehtivusaega, sünteeskiutööstusele antava abi eeskirjade kehtivusaega ja ühenduse mootorsõidukitööstusele riigiabi andmist käsitleva raamprogrammi kehtivusaega 31. detsembrini 2002, et võimaldada konsulteerida liikmesriikidega mitut valdkonda hõlmava raamprogrammi tuleviku osas. Kui 31. detsembril 2001 jõustub uus mitut valdkonda hõlmav raamprogramm, asendab see alates jõustumise kuupäevast nimetatud kolme pikendatud raamprogrammi.

Vastavalt sellele otsustas komisjon oma 13. novembri 2001. aasta koosolekul pikendada ulatuslikele investeerimisprojektidele piirkondliku abi andmist käsitleva mitut valdkonda hõlmava raamprogrammi kehtivusaega, sünteeskiutööstusele antava abi eeskirjade kehtivusaega ja ühenduse mootorsõidukitööstusele riigiabi andmist käsitleva raamprogrammi kehtivusaega 31. detsembrini 2002.

Samal koosolekul otsustas komisjon teha EÜ asutamislepingu artikli 88 lõike 1 tähenduses asjakohase meetmena ettepaneku, et liikmesriigid järgiksid ulatuslikele investeerimisprojektidele piirkondliku abi andmist käsitleva mitut valdkonda hõlmava raamprogrammi eeskirju, sünteeskiutööstusele abi andmist käsitlevaid eeskirju ja ühenduse mootorsõidukitööstusele riigiabi andmist käsitleva raamprogrammi eeskirju, mis tulenevad kõnealusest pikendamisest, ning eelkõige nendes sätestatud teatamisnõudeid.

Teie valitsusel palutakse teatada komisjonile 26. novembriks 2001, kas ta nõustub eespool esitatud ettepanekutega. Kui teie valitsus ei teata oma nõusolekust nimetatud aja jooksul, on komisjon kohustatud algatama EÜ asutamislepingu artikli 88 lõikes 2 sätestatud menetluse kõigi heakskiidetud abikavade suhtes, mida võidakse kohaldada valdkondade suhtes, mida hõlmavad mitut valdkonda hõlmav raamprogramm piirkondliku abi andmiseks ulatuslikele investeerimisprojektidele, sünteeskiutööstusele abi andmist käsitlevad eeskirjad ja ühenduse mootorsõidukitööstusele riigiabi andmist käsitlev raamprogramm.

--------------------------------------------------